
    Venujem všetkým, ktorí podporili kampaň na Kickstarteri – bez vás by táto kniha neexistovala

  


  


  


  


  DOBRÁ BÚRKA


  


  Svadobná cesta Willa a Tessy Herondaleovcov by bola dokonalá, nebyť svadobného daru od Ragnora Fella.


  Áno, dostali aj iné zvláštnosti. Henry im venoval hranatý predmet s gombíkom a vyhlásil, že im umožní prechádzať cez steny, ale zatiaľ ani raz nefungoval. Gabriel im daroval krásny strieborný servírovací tanier, na okraji zdobený rytinami desivých kačiek. Ernie, majiteľ hostinca U diabla, im venoval fľašu domáceho vína, ktoré sa ešte neodvážili ochutnať, lebo Will trocha rozlial a tekutina vypálila dieru do koberca.


  Ragnorov dar ich však po rozbalení zaskočil najviac. Nádherná krištáľová guľa, krehká ako mydlová bublina, v ktorej víril akýsi zelený dym. „Nádhera,“ zhodnotila trocha zaskočene Tessa a Ragnor – ktorý prišiel deň po svadbe len preto, aby im dar doručil – jej vysvetlil, že je v nej uzavreté želanie. „Keď rozbijete sklo a niečo si zaželáte, splní sa vám to,“ vyhlásil, akoby bol na seba pyšný.


  „Môžeme si želať čokoľvek?“ opýtal sa Will a zdvihol tmavé obočie.


  „No, nie úplne čokoľvek,“ zahundral mrzuto Ragnor. „Musí to byť niečo rozumné. Neželajte si nič, čo súvisí so životom a smrťou. To nikdy nedopadne dobre.“


  „A čo keby to nesúviselo so životom a smrťou?“ nedal sa Will. „Čo keby to bola…“


  „… premena Mĺkveho brata späť na Tieňolovca?“ Ragnor si unavene pošúchal ľavý roh a zatváril sa, akoby začínal ľutovať, že mu vôbec napadlo niečím ich obdarovať. „Nie. To je nemenná mágia. Len Raziel alebo nebeské sily by dokázali niečo také. William, želaj si niečo malé. Napríklad nový klobúk.“


  Will sa zatváril sklamane, ale nie – ako sa obávala Tessa – zdrvene. Začínal sa zmierovať s tým, že niektoré veci nemožno zmeniť. Spomenula si, aký bol, keď sa zoznámili: tváril sa, akoby bojoval so všetkými a všetkým vo svojom živote. Bola rada, že sa naučil občas zložiť zbrane – hoci vždy vyrazil proti nespravodlivosti a práve preto ho Tessa milovala ešte väčšmi.


  Vo vlaku do Paríža sa rozprávali o tom, čo by si mohli želať. Bohatstvo? Už teraz viedli pohodlný život a nič viac nepotrebovali. Aby bol niekto, koho milujú, šťastný? Všetci boli šťastní. Will tvrdil, že by mali chcieť nádhernú svadobnú cestu, zatiaľ čo Tessa sa nazdávala, že by si mali želanie ušetriť pre prípady núdze, takže pred príchodom do Paríža napokon guľu nerozbili.


  Will rezervoval veľký apartmán v hoteli Meurice na Rue de Rivoli, obľúbenom u britských turistov, ktorí sa chceli mať „ako doma“, vrátane anglických raňajok, fajčiarskeho salónika a diskrétneho služobníctva. Tesse pridelili komornú, milú dievčinu z Bretónska, ktorá jej pomáhala s obliekaním a účesom. Najskôr s tým nesúhlasila, ale nemohla poprieť, že sama si nedokáže ani zapnúť šaty, a hoci Will sa ponúkal, že jej pomôže, vždy sa dal rozptýliť, čo viedlo k rôznym príjemným činnostiam, ktoré však s obliekaním nesúviseli.


  Spálňa v apartmáne pôsobila príjemne, zariadená v odtieňoch tmavo- a svetlomodrej, so zamatovými závesmi a s pozlátenou posteľou s baldachýnom. Tessa si ešte nezvykla na spanie s Willom, a vždy keď sa k sebe večer pritúlili, premkol ju pocit, akoby ostalo utajené darebáctvo, ktoré by ich inak dostalo do poriadnej kaše. „Sme manželia, Tessa,“ smial sa Will a zabáral jej tvár do rozpustených vlasov. „Sám anjel Raziel schvaľuje náš sobáš.“


  Tessa sa však stále červenala a skrývala si tvár, najmä keď Will robil niektoré veci. Na druhej strane určite nechcela, aby s nimi prestal. Bola z nich nadšená. Čo bolo dobre, lebo keby Will mohol, strávil by všetok čas len v posteli. Tessa však bola odhodlaná poobzerať sa aj po Paríži. Nehľadiac na to, ako dlho do noci bdeli, ráno vstala, s chichotom zobudila ospalého Willa a nútila ho piť kávu, až kým nebol pripravený vyraziť s ňou – s mapami a sprievodcom po Paríži v rukách – do slnkom zaliatych ulíc.


  Will pri tej príležitosti zvyčajne predniesol niečo teatrálne.


  „Tak nech ma chytia. Nech ma popravia. Ak si to želáš, rád ti vyhoviem,“ vyhlásil a rozhodil rukami.


  „Môžeš citovať Romea a Júliu, koľko len chceš,“ zahriakla ho Tessa a chytila ho pod pazuchu. „Aj tak ideme do Louvru.“


  Will ju pobozkal, pričom kašľal na okoloidúcich, lebo v Paríži si to mohol dovoliť, a potom spolu vyrazili za ďalším dobrodružstvom. Dni boli dlhé a veselé, plné pamiatok – šli do katedrály Notre-Dame, Invalidovne, Louvru aj k Víťaznému oblúku. Pozreli sa aj na panoramatický obraz Obliehanie Paríža (Will ho označil za obyčajný obraz zachytávajúci tisíc Francúzov, a teda za niečo, čo nestojí za to) a rušný trh Les Halles, ktorý Tesse pripomenul Covent Garden.


  Všetko to bolo úžasné, ale Tessa si najviac užívala čas strávený s Willom. Doma v Londýne mali vždy nejaké tieňolovecké povinnosti, ale v Paríži boli od všetkého ďaleko. Užívali si medové týždne, takže sa rozhodli vynechať parížsky Inštitút a všetko spojené s nefilmi, aby ich nikto nevolal bojovať s démonmi alebo zaháňať neposlušných duchov.


  Jediné miesto, kam nešli, bola veľká budova opery Garnier, lebo tú chcel vždy navštíviť Jem. Dohodli sa na tom mlčky, bez slov. Will sa síce postupne zmieroval s Jemovou situáciou, čo však neznamenalo, že mu nechýba, a rovnako chýbal aj Tesse. Vedela, že táto strata bude Willa navždy ťažiť na srdci ako drobný kaz jeho šťastia, ako zakalený fliačik v diamante. Preto bol pre ňu Will ešte vzácnejší, hoci smútila zaňho aj za seba.


  Raz večer si Tessa doberala Willa, že ju podľa tradície obyčajných ešte nikdy nepreniesol cez prah. „Možno,“ prehodila s úsmevom, „je to pre teba priveľká námaha.“


  „Som Tieňolovec,“ podotkol Will. „Dokázal by som preniesť cez prah aj šesť takých, ako si ty. No keby som mal šesť neviest, určite by sa o tom hovorilo v celej Sesii.“


  Aby to dokázal, zdvihol ju a prenášal ju sem a tam cez prah apartmánu. Napokon za sebou zakopol dvere a so smiechom sa s ňou zvalil na posteľ. A tam sa stalo to, čo zvyčajne, keď ich smiech vystriedali bozky a šepot a Will si ju pritiahol bližšie. Siahol jej na chrbát a rozopol rad drobných gombíkov, ktoré jej držali šaty. Zatajila dych, keď jej rukou vošiel pod košieľku a pohladkal ju po nahej pokožke na lopatkách. Perami ju pošteklil na krku a ona mu prstami vošla do jemných tmavých kučier. Omotala mu nohy okolo pása a začali sa pohybovať. Ani jeden z nich nedokázal odvrátiť zrak.


  Keď sa milovali prvýkrát, trocha to bolelo, ale teraz im to prinášalo už len rozkoš, pocit taký intenzívny, až si Tessa občas predstavovala, že padá cez okraj sveta. Potrebovala, aby tam s ňou bol Will, potrebovala vidieť, ako mu stmavnú oči a ako sa mu zmení tvár, potrebovala vedieť, že padá spolu s ňou, a keď sa vráti z tých vzdialených miest, kam ju zaviedol, budú zasa spolu. Spolu, keď sa zrútia na plachtu, dych sa im spomalí, telá sa prepletú a búrka ich ako stroskotancov vyplaví na brehy manželskej postele.


  „La bonne tempête,“ predniesol Will, keď spolu odpočívali na vankúšoch, obrátení tvárou v tvár.


  Tessa vystrúhala grimasu. „Vieš, že neviem po francúzsky.“


  Trocha zlomyseľne sa uškrnul. „Znamená to dobrá búrka. Teda to, čo sme práve zažili my dvaja, podľa nesmierne talentovaného básnika Verlaina.“


  „Možno,“ zvážila Tessa. Naklonila sa, pobozkala ho na krk a perami ho pošteklila na pokožke. „Urobil by však básnik Verlaine pre teba toto?“


  „Zakázal by som mu to, keby to skúsil,“ vyhlásil Will. „Poslal by som ho preč. ‚Som ženatý muž, monsieur Verlaine,‘ pripomenul by som. ‚Ako sa opovažujete takto ma uraziť?‘“


  Tessa sa s chichotom odtiahla a všimla si, že Will ju nežne pozoruje. V očiach sa mu zračila láska, ktorej hĺbka ju vždy zasiahla. Za ňou sa však skrýval smútok. Chybička v diamante.


  „Ach, Will.“ Pohladkala ho po bielej hviezdičke na pleci. „Čo sa deje?“


  Will sa nepokúsil zahriaknuť ju, že nič. Pozrel jej do očí a vzdychol si. „Uvažoval som o našej svadbe…“


  „Príšerná téma,“ doberala si ho jemne Tessa.


  „Počkaj, ženská. Snažím sa ti niečo vysvetliť.“ Na prst si namotal prameň jej vlasov. „Naša svadba bola vrcholom celého môjho života, drahá, ako sama dobre vieš. Toto rozhodnutie nikdy neoľutujem. Čo sa týka otázky, prečo si sa za mňa vydala, nuž, názory sa rôznia. Podľa niektorých to bolo v slabej chvíli alebo v horúčke…“


  „Will.“


  Znova si vzdychol. „Na obrade som si na okamih uvedomil,“ pokračoval, „že mi chýba nie mama a otec, ale Ella. Kiežby tam bola.“


  Ella. Willova staršia sestra. Will si dlhé roky kládol za vinu jej smrť. Teraz už vedel, že neprávom, ale smútok a vina na ňom zanechali rany. Tessa ho ľutovala.


  „Jasné, že ti chýbala,“ vyhlásila. „Mne chýbal Nate – vždy som si myslela, že ma raz odprevadí k oltáru. Pravdaže, nie taký, aký bol na konci. Chýbal mi brat, ktorým bol predtým, skôr ako sa zmenil.“


  „Kiežby som ho mohol priviesť späť,“ zamrmlal Will a prstom jej prešiel po líci. „Takého, aký bol predtým.“


  „A ja si želám to isté, aby som ti mohla priviesť späť Ellu.“ Tessa naklonila hlavu. Časť vlasov sa jej uvoľnila zo sponiek a padala jej na plecia. „Ty… nikdy si nevidel jej ducha, však?“


  Will mal vzácny dar vidieť duchov, dokonca aj tých, ktorí sa nechceli ukázať. Tessa zistila, že je to dosť smutný dar. Mŕtvi, ktorí zostali na tomto svete, na to zvyčajne nemali veselý dôvod.


  „Nie,“ odvetil s vážnym výrazom v tmavomodrých očiach. „Nikdy som ju nevidel. A som rád, lebo to znamená, že odpočíva v pokoji. Jej smrť…“ Stíchol, ale Tessa vedela, čo chcel povedať. Jej smrť bola príšerná. Večný pokoj by bol pre ňu najväčším požehnaním.


  „Will…“


  Pokrútil hlavou a ona videla, že sa zo všetkých síl snaží zahnať žiaľ. Oči sa mu vyjasnili a znova sa usmial. „Teraz nie je čas na smutné témy,“ vyhlásil. „To je dosť neromantické. Mal by som ti lichotiť, aká krásna si polonahá. Ako Méloská Venuša, len s rukami.“


  „Som poctená,“ odvetila vážne Tessa. „A ruky sú celkom užitočné. Napríklad,“ dodala a načiahla sa k nemu, „môžem urobiť toto.“


  O chvíľu ju Will s uvoľneným pohľadom chytil za zápästie. „Ty si ale nezbedníčka, Tess,“ zahrkútal. „Bude to mať následky.“


  „Predveď mi ich,“ zašepkala a on poslúchol.


  


  Na druhý deň obdivovali okná kaplnky Sainte-Chapelle. Hoci sa od revolúcie nepoužívala na náboženské účely, vládla v nej tá pokojná atmosféra, akú si Tessa spájala s kostolmi a Inštitútmi. Will ju zaviedol do kúta kaplnky a hrotom dáždnika (ráno bolo zamračené a tmavá obloha sľubovala dážď) ukázal na takmer nečitateľnú runu enkeli vyrytú do kamennej dlážky. „V minulosti tu bol zrejme tieňolovecký sklad zbraní,“ usúdil, „plný palcátov, cepov, mečov a všetkého ostatného.“


  Tessa sa mu oprela o plece. „A teraz?“


  „Ktovie?“ usmial sa. „Časy sa menia. Nič nie je tak ako predtým.“


  Poprechádzali sa po meste. Nepršalo, čo Will pripísal tomu, že si so sebou vzal dáždnik. Krútil ním, keď kráčali po Rue de la Paix, a vtom Tessa uvidela vo výklade klenotníctva peknú brošňu s medailónom a Will jej ju hneď kúpil. Snažil sa ju nalákať aj do krajčírstva, ale Tessa vyhlásila, že do Paríža neprišla kupovať šaty, a keď sa zatváril urazene, vyplazila naňho jazyk. Uvedomila si, že Will v nej vždy prebúdzal istú detinskosť, hoci nie v zlom – jestvovalo mnoho dôvodov, pre ktoré jej chýbalo detstvo a úžas s ním spojený, a práve ten v nej prebúdzal Will.


  Večer sa unavení najedli v hoteli, s úmyslom ísť si skôr ľahnúť. Keď ruka v ruke vyšli z veľkolepej jedálne do haly osvetlenej jagavými lustrami, Tessa zazrela niečo, čo ju prinútilo zastať.


  Na zlatom podstavci bol oznam napísaný elegantným ozdobným písmom. Písalo sa v ňom:


  DRUHÝ SVET?


  Dnes večer sa bude v hoteli MEURICE pre našich hostí konať VEĽKÁ SEANSA pod vedením slávnej okultistky a veštkyne madam Dorothey! S úžasom sledujte, ako komunikuje s hlasmi z druhého sveta a odovzdáva odkazy od milovaných, o ktorých ste si mysleli, že ste ich dávno stratili! Zachvejte sa od hrôzy, keď sa prejaví PRÍTOMNOSŤ DUCHA. Odvážite sa prísť?


  Bol tam aj druhý oznam, kde spresnili miesto konania tejto udalosti: ČITÁREŇ, 20.00. Pravdaže, Tessa už hotelovú čitáreň navštívila. Bol to príjemný priestor s freskami, pohodlnými kreslami, kvetináčmi s palmami a niekoľkými stolíkmi.


  Tessa pozrela na hodiny na stene. Veľká seansa sa začala už pred štvrťhodinou. „Nepáči sa mi to,“ zhodnotila. „Dúfali sme, že sa vyhneme čomukoľvek, čo zaváňa mágiou alebo Dolnosvetom…“


  „Ech, pochybujem, že sa tam prejaví nejaká mágia,“ prehodil Will. „Je to len obyčajná žena, ktorá predstiera, že sa dokáže zhovárať s mŕtvymi, a zarába na smútku ostatných.“ Hlas mu stvrdol a Tessa si spomenula na svoju myšlienku z predchádzajúceho večera, že Will bude vždy bojovať proti akejkoľvek nespravodlivosti. „Podľa mňa by sme tam mali ísť. Môžeme jej robiť zle. Možno jej dokonca prekazíme plány.“


  „Ako jej budeme robiť zle?“ opýtala sa Tessa, ale Will ju už chytil za ruku a ponáhľal sa do čitárne.


  Plynové lampy boli vypnuté a miestnosť osvetľovali len rady mihotavých sviečok, ktoré vrhali nejasné tiene prítomných na steny, kde akoby tancovali zvláštny valčík. V kúte sedelo viacero hotelových hostí a Tessa niektorých spoznala: starého britského vojaka, ktorý bojoval na Kryme, matku s dcérou, ktoré si prišli doplniť šatník na nasledujúcu sezónu, dve postaršie sestry, ktoré si našetrili na výlet do Paríža. Všetci s napätím sledovali, čo sa deje v kruhu z elegantne čalúnených stoličiek.


  Will a Tessa sa opatrne tlačili davom, až kým nemali dobrý výhľad. V strede kruhu zo stoličiek stála žena v strednom veku, nízka a bucľatá, s prefarbenými čiernymi vlasmi stiahnutými do pevného uzla. Mala bledú tvár a na sebe nápadný modrý zamatový plášť, ktorý jej ladil so zamatovými rukavicami.


  Prestupovala z nohy na nohu a nahlas si pospevovala. Jedna z postarších sestier – slečna Melody Livingstonová, ak sa Tessa nemýlila – zastala pred médiom, spojila ruky a vytreštila oči.


  „Moja… drahá… Melody…“ Z úst madam Dorothey vychádzal hlas, ktorý pripomínal večne nespokojnú starú ženu. „Staráš sa… o svoju mladšiu sestru?“


  „Och, pravdaže,“ vyhŕkla slečna Livingstonová, celá sa triasla. „Naša Pearl sa má dobre, však, drahá?“


  Druhá sestra, v tvári bledá ako stena, prikývla.


  „To je nehorázne,“ zahundral Will Tesse, ktorá s ním celkom súhlasila. „Využíva zmäteného starého človeka.“


  „PST,“ vyštekol jeden z hostí a vrhol na Willa zlostný pohľad.


  „A máš ešte vo zvyku… štrikovať… drahá Melody?“ opýtala sa madam Dorothea, ktorá sa so zatvorenými očami stále hojdala zboka nabok.


  Melody Livingstonová sa prudko nadýchla a obrátila k sestre Pearl. „Počula si? Ona to vie! Vie o mojom štrikovaní!“


  „To by uhádol každý,“ zamrmlal Will. „Polovica starých dám v Londýne štrikuje.“


  „Ešte stále sa pamätám…“ zašepkala madam Dorothea hlasom, o ktorom sa Tessa domnievala, že mal pripomínať matku slečny Livingstonovej, „… na tú krásnu deku, čo si uštrikovala pre úbohého malého Edmunda… Také krásne slnečnice… Udržala ho v teple, ale nedokázala ho zachrániť…“


  Melody Livingstonová s tichým výkrikom zamdlela. Dvaja zamestnanci hotela Meurice v zladených uniformách akoby čakali len na to. Pribehli k nej, zdvihli ju a odniesli, zatiaľ čo Pearl za nimi vystrašene cupkala.


  Tessa pozrela na Willa. Jeho podráždenosť vystriedala obozretnosť. Zaťal zuby a plecia mu stuhli. Zrazu si želala, aby tam neboli šli.


  Madam Dorothea otvorila oči. „Ach,“ zamrmlala. Hlas mala teraz celkom iný: silný a pevný. Vôbec neznela ako stará žena. „Čo som vravela?“


  „Nepamätáte sa?“ opýtala sa mladá žena v prednom rade.


  Madam Dorothea pokrútila hlavou. „Som len prostredníčkou duchov, moja drahá,“ vysvetlila. „Hovoria cezo mňa. Občas mi niečo pošepkajú do ucha…“ Obrátila sa a vystrela ruky, akoby chcela niekoho odohnať. „Je tu niekto, kto v boji prišiel o brata Alberta… Teraz už odpočíva v pokoji, priateľ môj, všetky jeho problémy sa rozplynuli…“


  Starý vojak s vychádzkovou palicou chrapľavo zhíkol.


  „A niekto, komu zomrela manželka… ale Hilda vraví, že sa má dobre, vlastne výborne, už má pokoj… a je rada, že ste v jej kuchyni nič nezmenili…“


  Ďalší vzdych, tentoraz zo zadnej časti miestnosti. Dav znervóznel od vzrušenia a obáv. Zachvejte sa od hrôzy, stálo na pozvánke, a naozaj, hoci Tessa vedela, že toto médium je takmer naisto podvodníčka, bolo znepokojujúce počúvať jej odkazy a následné výkriky, ako šípy z druhého sveta, ktoré v tomto svete našli svoj cieľ…


  Vtom pohľad veštkyne padol na Tessu. A nielen na ňu, ale aj na Willa. „Aká milá mladá dvojica,“ zamrmlala svojím vlastným hlasom a pristúpila k nim. Oči mala tmavé a tvrdé ako sklené guľôčky. „A predsa vás vaša mladosť neochránila. Obaja ste niekoho stratili.“ Prižmúrila oči a v jej pohľade sa zračilo niečo ako zle skrývané nepriateľstvo. „Brata,“ pokračovala. „Toho, ktorý vás zradil, skôr ako odišiel z tohto sveta. A vy,“ obrátila sa k Willovi, „zasa sestru. Bola staršia, ale keď zomrela, bola ešte stále dieťaťom.“


  „Stačilo,“ rozhodol Will, chytil Tessu za ruku a preplietol si s ňou prsty. Tie jeho boli studené ako ľad. „Odchádzame…“


  „Will.“ Hlas, ktorý sa ozval z média, patril malému dievčatku, zadýchanému a ustarostenému. „Ach, Will. Všade som ťa hľadala. V černičí aj v stajniach v Dolgellau. Na všetkých tvojich obľúbených miestach. Ale nebol si tam.“


  Will stál pri Tesse ako skala a jeho pery ticho vyslovili: „Ella.“


  „Will.“ Hlas neúprosne pokračoval. „Will, som v tme taká osamelá. Pomôž mi. Pomôž mi…“


  „Dosť!“ vybuchla Tessa, skôr ako sa stihla ovládnuť. „Stačilo – dosť.“ Ešte stále držala Willa za ľadovú ruku. Potiahla ho za sebou do davu, preč od Dorothey. Ohromený jej to dovolil, hoci sa stále obzeral ponad plece na médium, ktoré ich s nepatrným úsmevom na perách sledovalo.


  Dav sa pred nimi rozostúpil, akoby sa nikto nechcel priblížiť k Willovi a jeho zjavnému smútku. Dorotheine slová vyjadrovali tie najväčšie obavy všetkých, čo vstúpili do tejto miestnosti v nádeji, že sa im ozve mŕtvy blízky: že ich milovaný nie je šťastný, nemá pokoja a neodpočíva, ale osamelo blúdi večnou tmou.


  Tá žena je klamárka, pomyslela si prudko Tessa, ale nechala si to pre seba. Will ešte stále vyzeral šokovane. Tváril sa bezvýrazne a oči mal takmer čierne. Navyše vôbec netúžila, aby niekto v miestnosti počul, ako sa s Willom zhovára o dôverných útrapách, ktoré také mali aj ostať.


  Už boli takmer pri dverách, keď im do cesty vošiel nízky, elegantne oblečený muž. Na sebe mal čierny kabátec, cylinder a tmavočervené gamaše. Zastal rovno pred nimi, hlboko sa uklonil, nakrátko zdvihol klobúk a odhalil kozie rohy vytŕčajúce zo začesaných vlasov.


  Bosorák.


  Toľko k ich snahe držať sa čo najďalej od nadprirodzených záležitostí, pomyslela si pochmúrne Tessa. Najprv madam Dorothea a teraz…


  „Chevalier Ace Dupin,“ predstavil sa muž s výrazným americkým prízvukom, nasadil si klobúk a siahol do vrecka vesty. Vytiahol bielu vizitku a podal ju Tesse. „Som vyšetrovateľ.“


  Will mlčal. Akoby si bosoráka ani nevšimol.


  „Teraz,“ začala zúfalo Tessa, „naozaj nie je najvhodnejší čas…“


  „Nechajte si tú vizitku,“ prerušil ju Dupin. „Medzi nami, vyšetrujem madam Dorotheu. Podľa mňa je to podvodníčka.“ Stíšil hlas. „Chcem ju postaviť pred súd.“


  Tessa si neprítomne vložila kartičku do vrecka. „Už musíme ísť.“


  „Pravdaže.“ Bosorák sa im odstúpil z cesty. „Len si neberte nič, čo vravela, príliš k srdcu, dobre?“


  Tessa niečo súhlasne zamrmlala a ponáhľala sa cez dvere, ťahajúc Willa za sebou. Keď vyšli do jasne osvetlenej vstupnej haly, klaustrofobická atmosféra čitárne konečne povolila, akoby utiekli z nejakého príšerného žalára.


  Obrátila sa, pozrela na Willa a srdce jej zamrelo. Uvedomila si, že ona možno utiekla, ale on nie. Pohľad v jeho očiach jej napovedal, že v duchu je ešte stále v čitárni a počúva, ako naňho z tmy volá jeho sestra.


  


  Tá noc bola Tessinou prvou smutnou, odkedy sa vydala za Willa.


  Keď sa vrátili do svojich izieb, Tessa chcela Willa objať a zašepkať, že madam Dorothea je určite podvodníčka, nejako sa jej podarilo odhaliť podrobnosti z jeho života, lebo medzi Tieňolovcami je pomerne známy, a ona nepochybne zachytila nejaké klebety v Dolnosvete.


  Will jej to však nedovolil. Len čo sa za nimi zatvorili dvere, začal ju bozkávať – naliehavo, zúfalo, tak ako v tú noc na balkóne u Lightwoodovcov, keď mali obaja pocit, že spoločná budúcnosť je nemožná. Zobliekol si sako a tlačil ju krížom cez izbu až k posteli.


  Ľahol si na ňu, oprel sa o jednu ruku a druhou jej strhával šaty a bozkával na nahé telo, ktoré postupne odkrýval. Bolo v ňom niečo divé, zvieracie, čo jej pripomínalo toho chlapca, ktorý raz dávno prišiel pešo z Walesu do Londýna, poháňaný vinou a smútkom.


  Rukami mu skĺzla na nohavice a gombíky na košeli. Potrebovala cítiť jeho pokožku na svojej a vedela, že on to vníma rovnako. Rukou mu vošla do strapatých vlasov a zalapala po dychu, keď sa ich telá spojili a on jej pritisol tvár na krk, chvejúc sa od potešenia.


  O chvíľu sa odtiahol a pozrel jej do tváre. Zreničky mal čierne a rozšírené, obklopené tenkým modrým okrajom. „Tessa, si…“ zašepkal chrapľavo.


  „Som v poriadku.“ Chytila ho za plecia, netušiac, ako mu má ukázať, po čom túži. Dobre vychované mladé dámy také veci neučili. „Will… neprestávaj…“


  Videla, ako sa mu na tvári mihla úľava, a potom ju pobozkal. Jeho váhavosť pohltila túžba, zúfalá potreba, ktorú by zrejme nedokázal pomenovať. A ona ho povzbudzovala a nabádala, aby sa v nej stratil, v tom zvláštnom, temnom, neopísateľnom víre. Prvýkrát bola jej rozkoš ako blesk, ostrá a rozvetvená, prvýkrát mu zaťala nechty do chrbta a počula, ako jej stoná do úst od príjemnej bolesti, prvýkrát si pomyslela, že ráno bude ubolená a bude sa jej to páčiť.


  A keď sa napokon prestala ovládať a podľahla, prvýkrát mala pocit, akoby sa pritom nedokázala držať Willa. Keď búrka ustala a oni sa od seba odtrhli, polonahí a zadýchaní, Will ju len mlčky nežne pohladkal po líci.


  „Will,“ oslovila ho potichu, ale mal zatvorené oči. Pritiahol si ju, držal ju v náručí s hlavou na svojej hrudi a srdce mu tĺklo tak silno, že ho počula. Tessa nehybne ležala a túžila, aby zaspal, aby si oddýchol. Na Paríž sa konečne spustil dážď, ktorý predpovedali ešte ráno: bubnoval im na okná a napĺňal miestnosť zvukom sĺz.


  


  Na druhý deň mali v pláne prehliadku inšpirovanú románom Príbeh dvoch miest, ktorá ich zaviedla do zákutí spomenutých na stránkach: Rue Saint-Antoine, kde mali Defargovci obchod s vínom, Justičný palác, kde väznili Darnayho. Námestie svornosti, kde gilotína dokonala svoje krvavé dielo, a Saint-Germain-des-Prés, kde žila Lucie Manetteová.


  Tessa bola vyčerpaná, pretože toho veľa nenaspala, a vlastne už ani nevedela, či na tú prehliadku chce ísť. Odkedy sa zobudila, omráčená a trocha zdesená z toho, že zaspala v šatách – ktoré boli dotrhané a úplne zničené –, chcela sa len pozhovárať s Willom.


  Ibaže Will nespolupracoval. Už nebol mĺkvy, prudký ani zúfalý ako v noci. Bol uzavretý a skľúčený, akoby sa ten drobný kaz v diamante zväčšil a pohltil celý kameň.


  Pri prechádzke mestom sa Tessa snažila nadviazať rozhovor, no Will jej odpovedal len roztržitým áno, nie a neurčitým mrmlaním. Tessu premkol pocit, že takého Willa doteraz nepoznala. Iba Willa, s ktorým sa zoznámila, toho, ktorý využíval svoj dôvtip ako brnenie a rád sa hádal, a potom toho bystrého, vášnivého a láskavého. Tento Will mal najbližšie k Willovi, ktorý práve prvý raz prišiel o Jema – smutný, akoby mu chýbala časť seba samého. Ani vtedy jej však nepripadal taký vzdialený.


  Tessa bola takmer zaskočená. Ako sa mohlo všetko tak rýchlo pokaziť? Najradšej by našla madam Dorotheu a odtrhla jej hlavu. Najradšej by sa priplazila k Charlotte a Sophie a plakala. Ani jedno z toho však nemohla urobiť, a tak namiesto toho zavelila, že sa vrátia späť do hotela.


  Will nijako nekomentoval, že nešli na prehliadku, ani sa nepýtal na Tessine plány. Na spiatočnej ceste bol roztržitý. Keď vošli do izby, Tessa zamkla dvere, chytila ho za ruky a odviedla k jednej z pozlátených stoličiek pri kozube. Posadila ho na ňu, cúvla o dva kroky, prekrížila si ruky na prsiach a prepichla ho prenikavým pohľadom. „Hovor,“ vyzvala ho.


  Will na ňu zamyslene uprel tmavomodré oči. Vietor mu rozstrapatil čierne vlasy a vniesol farbu do líc. Bol taký pekný, až to bolelo, ale Tessa bola nemilosrdná.


  „Myslím to vážne,“ pokračovala. „Nemôžeš sa potulovať po Paríži ako oživená socha a tupo civieť pred seba. To nedopustím.“


  V očiach sa mu na okamih zablyslo niečo jasné. „Čo mám podľa teba robiť?“


  „Prezraď mi, na čo myslíš,“ vyzvala ho. „Si taký skľúčený, Will, a ja viem, že to súvisí s včerajšou nocou, ktorá bola strašná…“


  „Nie celá včerajšia noc bola strašná,“ podotkol Will s náznakom svojho starého ja.


  Tessa očervenela. „Narážam na to, čo sa stalo v čitárni. Na tú seansu. Na madam Dorotheu a na to, čo natárala o… o Elle.“


  Nakrátko zavládlo ticho. „Nie je zvláštne, že sme sa o tom nedávno zhovárali?“ zamýšľal sa Will. „Pýtala si sa ma, či ma Ella niekedy prenasledovala, a ja som odvetil, že ma teší, že nie, lebo to znamená, že našla pokoj.“


  „Áno…“


  „A čo ak nemá pokoj, Tess? Možno nie je duch, a preto som ju nikdy nevidel, ale čo ak je uväznená niekde medzi životom a smrťou? V akomsi očistci?“


  Tessa si kľakla a chytila Willa za ruky. „Ten bosorák mal vtedy pravdu. Tá žena bola podvodníčka. Si dobre známy v celom tieňoloveckom svete, Will, a teda aj v Dolnosvete. Vedela, kto si, a snažila sa využiť útržky tvojej minulosti, aby ti ublížila.“


  Will sa ani nepohol. „Dokážem uveriť, že vedela, kto som. Dokonca aj, kto bola Ella. Ale ako mohla vedieť o černiciach, ktoré sme zbierali? O stajni v Dolgellau? O týchto drobnostiach som nikdy nehovoril ani Jemovi, ani tebe.“


  „Určite existuje nejaké vysvetlenie. Ver mi, Will – musí existovať.“


  Nežne na ňu pozrel. „Možno,“ pripustil. „Ale aké?“


  


  Tessa v ten večer zaspala, zatiaľ čo čakala, kým sa k nej Will pripojí. Chcela vytrvať a počkať naňho, ale predchádzajúcu noc takmer vôbec nespala. Cítila, ako jej padajú viečka, a počúvala, ako chodí sem a tam po druhej izbe.


  Will, pomyslela si a objala vankúš. Poď si ľahnúť, nech ťa môžem utešiť.


  No akými slovami by to urobila? Samozrejme by mu vyznala lásku, ale táto bolesť súvisela so starou ranou, so stratou jeho sestry. S tým, že možno niekde trpí a nikto sa k nej nedokáže dostať – a tá predstava sa stala zdrojom jeho múk. Rozumela, prečo to nedokázal prehliadnuť a vidieť to dobré vo svojom živote. A ešte len teraz sa začal spamätávať zo straty Jema…


  Zatvorila oči. Čo ak sa z toho nedokáže spamätať? Aspoň vie, že Jem netrpí, ale Ella… Čo ak Will už nikdy nebude šťastný?


  Tá strašná myšlienka ju zasiahla ako brvno a vtiahla ju do temných snov, akoby jej vedomie nedokázalo znášať tie muky. Nepočula, že Willove kroky v druhej izbe ustali, ozval sa zvuk rozbíjajúceho sa skla a pod dverami na okamih zažiarilo zelené svetlo…


  


  Keď sa Tessa ráno zobudila, cez okná prúdilo slnečné svetlo a ona bola v posteli sama. Bez Willa.


  Trocha omámene sa posadila. Pred spaním si nezaplietla vlasy a tie jej v zamotaných prameňoch padali na plecia a chrbát. Niežeby jej v tej chvíli záležalo na vlasoch. Zaujímal ju len Will. Určite zaspal v druhej izbe, pomyslela si a chcela odhrnúť prikrývku, alebo možno vôbec nespal…


  Od prekvapenia zhíkla a stuhla. Will sedel v kresle pri nočnom stolíku – zjavne si ho priniesol z druhej izby. Bol oblečený a upieral na ňu pokojný spýtavý pohľad.


  „Will.“ Tessa si pritisla ruku na srdce. „Takmer som dostala infarkt.“


  Will naklonil hlavu a premeral si ju pohľadom: úprimným, zvedavým, skúmavým. Tessa sa trochu zahanbila, čo bolo smiešne. Veď to bol predsa jej manžel.


  „Trápi ma trocha nemiestna otázka,“ prehovoril. „Kto vlastne si?“


  „Ach, preboha.“ Tessa si odhrnula vlasy, lebo zamotané pramene jej padali do očí. „Will. Nebuď smiešny.“ Zaváhala a rozhorela sa v nej iskrička optimizmu. Pochabý Will určite nebol zúfalý. S nádejou sa naňho usmiala a posunula sa na matraci, aby mu uvoľnila miesto. „Poď ku mne.“ Kiežby si pred spaním obliekla niečo krajšie ako obyčajnú bielu nočnú košeľu.


  V očiach sa mu zablysla tá známa iskra, takže vyzerali ako zafíry. „Ver mi, rád by som,“ prehodil a pohľadom znova prebehol po jej tele. „Ale, žiaľ, mám určité morálne zásady. Zásady sú nepríjemná vec. Mám pocit, že by som mal vedieť aspoň to, ako sa voláš, keďže ty zjavne vieš, kto som ja.“


  „Will…“


  „To som ja,“ zhodnotil prívetivo. „A ty si?“


  „Will, to nie je smiešne.“


  „Nie je to žart,“ zdôraznil. „Vošiel som do spálne a ty si ležala v posteli. Pozrel som sa von oknom a zistil som, že som v Paríži.“ Vyzeral úprimne zmätený. „Kde nebývam. Mal by som sa zamyslieť nad tým, čo som včera v noci navystrájal. Dúfal som, že mi s tým pomôžeš.“


  Tessino srdce začalo zlovestne silno biť. „Na čo posledné si spomínaš?“


  „Úprimne, pamätám si len veľký smútok. Niečo mi vŕtalo v hlave, ale neviem čo.“ Vstal a prehrabol si strapaté tmavé vlasy. „Možno som bol taký skľúčený, že som nasadol na vlak do Paríža, ale musím priznať, že neviem, prečo by som to robil. A keby som odišiel z Inštitútu…“


  Zmĺkol a pozrel na ňu s výrazom, ktorý nedokázala celkom rozlúštiť. Ruka mu takmer automaticky vyletela na krk, kde sa jasne črtala runa pamäti.


  „Ako,“ vyzvedal opatrne, „ehm, ako dobre sa poznáme?“


  Tessa naňho civela s pootvorenými ústami. Stuhol pri zmienke o Inštitúte. Trápi ho jeho runa. Správa sa, akoby si myslel, že nemám potuchy o Tieňolovcoch.


  „Dobre,“ odvetila otupene. „Veľmi dobre.“


  Will spustil ruku. „Človek by si myslel, že si zapamätám tvoje meno.“ Zatvoril oči. „Spomínam si na smútok a záblesk zeleného svetla. Možno nejaké čaro?“ Otvoril oči. „Začarovala si ma?“


  Záblesk zeleného svetla. Strašné podozrenie, ktoré v Tesse rástlo, ju zaplavilo ako vlna. S tlčúcim srdcom zoskočila z postele. Nočná košeľa sa jej vyhrnula a videla, ako jej Will pozrel na nohy – a začervenal sa.


  „Ech, toto je smiešne,“ vyhlásila zlostne. Odstrčila Willa a vošla do druhej izby, kde ležal otvorený cestovný kufor. Jeho obsah bol rozhádzaný. Kľakla si k hodvábnym a ľanovým šatám a odsunula pokrčený klobúk.


  Will sa zjavil vo dverách. „Ak si na mňa naozaj uvrhla čaro, môžeš sa priznať. Som zhovievavý človek.“


  Tessa si ho nevšímala. Odsunula rukavicu a našla to, čo hľadala. V guli od Ragnora už nevíril zelený dym. Sklo bolo rozbité a zvyšok gule prázdny.


  Zdvihla ju, podržala v dlani a v mysli sa jej mihla spomienka. Ibaže nepatrila jej. Videla Willa s guľou v ruke a tmavými očami plnými smutnej únavy. Videla, ako sklonil hlavu, a počula ho šepkať: „Chcem zabudnúť na Ellu. Chcem zabudnúť na bolesť.“


  Bože dobrý.


  Tessa pustila guľu a vstala. Will bol ešte stále vo dverách a tváril sa zmätene. Všetko na ňom jej bolo také známe. Čierne vlasy, oči modré ako Atlantik, štíhle svalnaté telo, ktoré poznala na dotyk…


  „Vyzleč si sako,“ vyzvala ho. „Aj košeľu.“


  Zdvihol obočie a vyčaril ten svoj zlomyseľný úsmev. „No,“ zatiahol. „Keď si ma o to tak pekne poprosila.“


  Zhodil sako z pliec a rozopol si košeľu. Pod ňou mal biele tielko. Pozrel na ňu, akoby sa pýtal: Mám si vyzliecť aj toto?


  „Pozri sa na ľavé rameno,“ nástojila Tessa. „Na to znamenie zhruba na šírku dlane pod plecom.“


  Poslúchol – a znehybnel. „Som ženatý?“ vyhŕkol. Odtrhol zrak od manželskej runy a neveriacky pozrel na Tessu. „Kedy som sa oženil? A s kým?“


  „So mnou,“ odvetila. „Som Tessa Herondaleová, tvoja manželka.“


  


  Keď niekto zaklopal na dvere, bolo už popoludnie. Tessa a Will mali za sebou rozpačitý deň, počas ktorého Will nepokojne chodil sem a tam a Tessa (ktorá sa obliekla, lebo Will vyhlásil, že ho ruší, keď sa tam potuluje neznáma žena v nočnej košeli) striedavo trpela na pohovke a v kresle. Snažila sa čítať – Diablovo kopyto od Mary Elizabeth Braddonovej –, ale, neprekvapilo ju, že sa len ťažko sústredila.


  S radosťou odhodila knihu a ponáhľala sa k dverám. Keď ich otvorila, pocítila ten tlak na srdci, zmes smútku, lásky a úžasu, ktorú cítila vždy, keď uvidela Jema.


  Nie Jema, pripomenula si. Brata Zachariáša.


  Mlčky stál vo dverách v slonovinovom habite a tmavé vlasy sa mu vlnili na sluchách, kde mal vpísané runy mlčanlivosti. Ďalšie runy zdobili jeho zatvorené oči. Mihalnice mu navždy spočívali na lícach ako pierka na krídle čiernej labute.


  Na chodbe veľkolepého hotela vyzeral úplne nepatrične. Tessa sa čudovala, ako sa mu podarilo dostať do ich izby bez toho, aby si ho niekto všimol, ale Mĺkvi bratia zrejme mali svoje triky.


  V mysli počula jeho hlas ako nežný dotyk. Tessa? Volala si ma?


  Odstúpila. „Prosím, poď ďalej,“ vyzvala ho. „Ide o Willa.“


  Odviedla ho do salóna, kde stáli pohovky a kreslá. Will sa opieral o stenu pri knižnici a tváril sa trocha zvedavo.


  „Netušil som, že si zavolala Mĺkveho brata,“ prehodil s miernym prekvapením, keď uvidel Zachariáša. Potom sa mu lepšie prizrel a prižmúril oči. „A navyše takého nezvyčajného.“


  On si ma nepamätá? Zachariášov hlas sa ticho rozliehal v Tessinej mysli. Ak bol rozrušený, nedalo sa to rozoznať. To je znepokojujúce.


  „Len počkaj,“ vyzvala Tessa Willa a začala Jemovi vysvetľovať všetko o Ragnorovom dare, seanse, madam Dorothei, Elle a Willovom želaní. Čím dlhšie hovorila, tým pochmúrnejšie sa Will tváril. Musí mu to pripadať ako spleť známeho a zabudnutého, pomyslela si Tessa.


  „Ja som si to želal?“ vyhŕkol, keď stíchla, a Tessa si uvedomila, že o tom dovtedy nevedel.


  Spomína si na Ellu? opýtal sa brat Zachariáš.


  Willove oči lietali medzi Tessou a Zachariášom. Hlas Mĺkveho brata počul rovnako dobre ako ona. Nepatrne pokrútil hlavou. „Nepamätám si žiadnu Ellu.“


  „Nedokázala som sa ho opýtať, na čo si spomína a na čo nie,“ zašepkala Tessa. „Dúfala som, že by si sa mohol nejako načiahnuť do jeho mysle a obnoviť to, čo zabudol.“


  Will však zdvihol ruku a na jej chrbte sa zablysla runa jasnovidectva. „Ale ja som si to želal,“ namietol. „Určite som mal nejaký dôvod, prečo som chcel zabudnúť.“


  Tessa by sa najradšej rozkričala. Bola si istá, že nechcel zabudnúť až toľko, ale len to, čo mu o Elle natárala madam Dorothea. Ako by ho však o tom dokázala presvedčiť, keď si ani nespomínal, že to chcel?


  Nezmením nič na tvojich spomienkach, Will, vysvetlil nežne Zachariáš. Dovoľ mi pozrieť sa, čo sa stalo s tvojou mysľou. Sľubujem, že neurobím nič iné.


  Will sa tváril, akoby chcel namietať, ale ani na okamih neodtrhol zrak od Jemovej tváre. Akoby v ňom zostalo niečo, čo mu našepkávalo, aby Jemovi dôveroval. Niečo, čo spoznalo kúsok jeho duše, aj keď si ho vedome nedokázal vybaviť.


  Pomaly prikývol. Jem k nemu pristúpil a pritisol mu štíhle prsty pokreslené runami na sluchu.


  Ani jeden z nich sa nepohol ani neprehovoril. Pohybovali sa len Willove oči, ktoré zmätene blúdili po Zachariášovej tvári, akoby sa snažil zistiť, kto to je. Napokon sa Zachariáš odtiahol a ticho sa prihovoril Tesse: Želal si zabudnúť na bolesť, takže si už nepamätá nič, čo s ňou akokoľvek súvisí. Ani teba, lebo ho bolí vedomie, že s tebou nikdy nebude. A ani mňa kvôli všetkému, čo sa stalo a čo nás rozdelilo.


  „Čo hovoríš?“ opýtal sa Will. „Čo si videl?“


  Želal si si, aby si zabudol niečo bolestné, ale zabudol si na viac než len to, odvetil Zachariáš.


  Willovi sa zablyslo v očiach. „Mal som želanie a minul som ho na toto? Prečo som si neželal sto vycvičených šteniatok, ktoré by reagovali iba na moje príkazy?“


  Za iných okolností by sa Tessa zasmiala – Will ju vždy dokázal rozosmiať. Teraz sa však naňho len slabo usmiala. „Predpokladám, že si mal svoje dôvody.“


  Je čas. Musím ísť, vyhŕkol Zachariáš tak náhle, že to Tessu zaskočilo. Vyšiel zo spálne a Will sa zatváril ešte zmätenejšie.


  Tessa sa ponáhľala za Zachariášom. Dobehla ho pri vchodových dverách a iba s námahou sa ovládla, aby ho nechytila za rameno a nezastavila. Teraz je Mĺkvy brat, pripomenula si. Nemohla sa ho dotýkať tak, akoby to bol stále jej Jem.


  „Prosím,“ žiadala. „Čo mám robiť?“


  Zachariáš zastal s rukou na kľučke a odvrátil od nej tvár. Toto je bosorácka mágia a navyše ten typ, ktorý dokáže zrušiť len bosorák. Will si to však želal dobrovoľne, Tessa. Bola to jeho voľba.


  „Určite nechcel toto,“ namietla Tessa.


  Aj ja by som radšej veril, že nie, dodal, čo ju trocha prekvapilo. Mĺkvi bratia iba zriedka spomínali svoje túžby alebo želania. V Zachariášovom nemom hlase však vycítila slabý podtón bolesti, ktorý Tesse pripomenul, v čom sa líši od ostatných. Aj mňa trápi, že sa na mňa nepamätá, Tessa.


  „Je mi to ľúto,“ zašepkala Tessa. „Kiežby chcel zabudnúť len na Ellu.“


  Zachariáš otvoril dvere a naposledy sa k nej obrátil. Možno by nepomohlo ani to. Zásadná strata dokáže ovplyvniť všetko ostatné. Smútok a radosť sú spojené so žiaľom a spokojnosťou. Will Herondale, ktorý by zabudol na časť svojej minulosti, by už nebol Willom. Toľko viem. Ale, Tessa, je veľa vecí, o ktorých som nikdy nepochyboval, a jednou z nich je, ako veľmi ťa Will miluje. Ste na svadobnej ceste v Paríži. Možno mu dokážeš pripomenúť, že bez minulých strát by nemal súčasné šťastie. Ak to niekto dokáže, si to ty.


  


  Pripomeň mu jeho šťastie, opakovala si Tessa a napravila si klobúk. Bol pochmúrny deň, fúkal studený vietor a ona si povedala, že nemá zmysel ďalej trčať v hoteli Meurice. Ak má Willovi pripomenúť, že by bol šťastnejší, keby si zo svojho života pamätal všetko, nielen útržky, určite sa jej to nepodarí v hotelovej izbe.


  Po Rivoli sa dostali na Place Vendôme a vošli do obchodov. Tessa pozrela na Willa, ktorý si zvedavo obzeral výklad hodinára. Rozhodne už nebol taký skľúčený ako deň predtým. Oči mu žiarili, keď sa rozhliadal okolo seba, akoby ho svet nielen miatol, ale aj tešil.


  „Pozri sa,“ ukázal na mechanizmus hodín vystavený na pulte. „Aká jemná práca.“


  Tessa, ktorú pri pohľade na ozubené kolieska ešte stále trocha striasalo, naňho pozrela. „Spomínaš si na Londýnsky inštitút?“ Rozhodla sa, že prejde rovno k veci. „Na Charlotte a Jessamine?“


  „Pravdaže si spomínam na Inštitút,“ odvetil. „Aj na Charlotte. Na Jessamine nie, ale…“ Krivo sa usmial. „Spomínam si na lekvárové taštičky.“


  „Áno,“ prisvedčila nadšene Tessa. „Robievala ich Agatha.“


  Will pokrútil hlavou, znova vykročil a Tessa s ním držala krok. „Na Agathu si nespomínam. Ale na Bridget áno,“ dodal. „Určite to nebola Bridget?“


  „Určite,“ odvetila Tessa. Prešli cez námestie a na Rue de Castiglione. Pred sebou uvidela zelený okraj Tuilerijskej záhrady.


  „Takže my dvaja sme sa zosobášili.“ Will na ňu pozrel, keď prechádzali cez cestu. „Určite sme sa ľúbili.“


  Na konci vety zdvihol hlas, akoby sa jej pýtal. Ľúbili sme sa? Tessa cítila, ako sa jej láme srdce. „Prežili sme spolu veľa,“ utrúsila. „Veľa dobrého aj zlého.“


  „Takže sme boli skôr priatelia? Vrúcne city, ale žiadna romantika?“ Will znel naozaj sklamane. Tessa si spomenula na noc v hotelovej izbe a cítila, ako jej červenejú líca.


  „Práve naopak,“ vyhlásila.


  Zazdalo sa jej, že Will sa usmial. „Dobre. Kedy som ťa požiadal o ruku?“


  Vošli do záhrady. Tessa zastala vo vetre uprostred zelene a zatvorila oči. Spomenula si na ten studený večer, na krištáľovočistý a dokonalý biely sneh, ktorý sa sypal z neba, na hviezdy nad ňou, kde sa mraky rozostúpili. Na hudbu, ktorá k nim doliehala z Inštitútu.


  „V londýnskom Inštitúte,“ odvetila a jej hlas odniesol vietor, „na Vianoce. Povedal si, že sa za teba mám vydať, zostať s tebou a nikdy ťa neopustiť, lebo by si nezniesol jeden deň bezo mňa.“


  Will ju chytil za ruky. Okoloidúci ich obchádzali a ponáhľali sa preč. Na prvý pohľad určite vyzerali ako ďalšia zamilovaná dvojica v Paríži. Tessa si ich nevšímala. Hľadela Willovi do tváre a vnímala všetko, čo na ňom milovala: všetky črty, všetky jazvy. „Tie slová,“ zamrmlal. „Je to, akoby som ich nepočul ušami, ale srdcom. Viem, že ťa milujem – cítim, že ťa milujem, a predsa je toho toľko, na čo si nespomínam. Náš prvý bozk…“


  Stíchol a v modrých očiach sa mu zračil nepokoj.


  „Toto čaro sa dá zrušiť s pomocou bosoráka,“ prezradila Tessa. „Prosím, Will. Viem, že toto nie je to, čo si chcel. Zabudol si nielen na mňa, ale aj na toľko vecí, ktoré sú ti drahé.“


  Tuhšie jej stisol ruky. „A predsa som chcel zabudnúť,“ vyhlásil. „Prezraď mi, čo som si chcel vymazať z pamäti.“


  „Aj tak to pre teba nebude nič znamenať,“ zvolala Tessa. „Môžem ti prezradiť, že si zabudol na svoju sestru Ellu. Na svoju sestru, Will. A na svojho parabataia Jema.“


  „Mám runu parabatai,“ skonštatoval ticho Will. „Je však biela. Je to jazva. Je môj parabatai mŕtvy?“


  Tá otázka ju zasiahla ako úder. „Nie celkom…“


  „Stratil som ho,“ pokračoval Will. „Odlúčili sme sa od seba. Vidím to už z výrazu na tvojej tvári. Chcem si na teba spomenúť, Tessa Grayová, ale desí ma, čo všetko som ešte zabudol. Aká to bola bolesť, že som ju nedokázal zniesť a želal som si, aby zmizla. Moja sestra…“


  „Áno, je mŕtva, ale môžem ťa ubezpečiť, že si bol aj tak šťastný. Stratil si toho veľa, no aj tak si bol šťastný.“


  „Chcem tomu veriť.“ Vzal jej ruky do dlaní. „Chcem ti veriť, ale…“ Odvrátil zrak a zadíval sa na tmavnúce nebo. „Dopraj mi aspoň jeden večer, aby som sa rozhodol. Urobme niečo parížske a romantické ako typická zosobášená dvojica.“


  Tessa sa zhlboka nadýchla a snažila sa potlačiť bolesť, ktorá jej zvierala hruď. „Čo také?“


  Will ešte stále civel na nebo. „Poďme do opery,“ navrhol. „Myslím, že som vždy chcel ísť do opery v Paríži.“


  To bolo Jemovo želanie, nie tvoje. Ak si tam chcel ísť, tak len preto, aby si ho sprevádzal a videl, ako si užíva hudbu.


  Tessa však pomaly prikývla. V mysli sa jej začal vynárať plán zrodený zo zúfalstva. Plán, ktorý závisel od toho, že poznala Willa a jeho srdce. Jeho myseľ sa možno zmenila, ale duša nie.


  „Dobre,“ súhlasila. „Poďme do opery.“


  


  Mlčky sa náhlivo vrátili do hotela, aby stihli prísť ešte pred západom slnka. Keď vošli do vstupnej haly a prešli po drevenej podlahe k veľkolepým schodom, Tessa zazrela známy oznam.


  DRUHÝ SVET?


  Dnes večer sa bude v hoteli MEURICE pre našich hostí konať VEĽKÁ SEANSA pod vedením slávnej okultistky a veštkyne madam Dorothey…


  Tessa si vyslobodila ruku z Willovej. „Choď hore,“ vyzvala ho. „Musím si ísť do čitárne po novú knihu. O chvíľu sa stretneme v apartmáne.“


  Will nevzrušene súhlasil, čo Tessu presvedčilo, že aj keď si ju nepamätal, očakával, že sa ožení s niekým, kto má rád knihy. Vyrazil nahor s krátkou pripomienkou, že čoskoro príde komorná, ktorá Tesse pomôže upraviť sa do opery.


  Tessa vykročila do čitárne. Dvere boli zatvorené, ale čo najtichšie ich otvorila a srdce jej poskočilo, keď nazrela do tmy. Madam Dorothea už dorazila.


  Obliekla si nafúknuté hodvábne šaty s farebnými pásikmi a čierne vlasy si ukryla pod trblietavý turban. Momentálne rozostavovala stoličky a nakúkala pod stoly. Tessa sledovala, ako si madam Dorothea stiahla dlhé rukavice, pravdepodobne aby sa nezaprášili, sklonila sa a odhrnula roh aubussonského koberca.


  Aha, pomyslela si Tessa. Keď sa madam Dorothea opäť vystrela, Tessa už bola na ceste do apartmánu za Willom.


  


  Hotelová komorná Marie je veľmi zručná, pomyslela si Tessa. Účesy jej šli od ruky rovnako ako Sophie, ale rozhovory ani zďaleka. Svetlohnedé vlasy jej vyčesala do drdola a niekoľko kučier nechala uvoľnených, aby jej lemovali tvár. Potom jej pomohla do šiat vhodných do opery: bledomodrej róby s jemnou čipkou s úzkym pásom, dlhou širokou sukňou a krátkymi rukávmi. Tessa si cez ne prehodila plášť lemovaný modrou a zlatou stuhou.


  „Ste nádherná, madam,“ vyhlásila Marie a stisla jej ruky. „Som si istá, že váš manžel so mnou bude súhlasiť.“


  Keď Tessa vyšla zo šatne, Will stál pri okne celý v čiernom s bielymi doplnkami: mal svetlé rukavice, košeľu so širokým golierom a dlhý biely šál. Na hlave nemal nič – Will neznášal klobúky. Keď sa obrátil k Tesse, tmavé vlasy mu spadli do očí.


  Videla, ako sa prudko nadýchol. Díval sa na ňu, akoby si nedokázal pomôcť – akoby už preňho nebola neznáma. Na okamih mala pred sebou svojho Willa, toho Willa, ktorý ju miloval. Zraniteľnosť a túžba v jeho tvári jej lámali srdce a ona si neželala nič iné, len chytiť ho za ruky v rukaviciach a zovrieť ich v dlaniach.


  „Oženil som sa správne,“ vyhlásil.


  V hlase mu zaznieval údiv – lebo si vôbec nespomínal, že si ju vzal. Nepamätal si ju. Mal rovnaký vkus ako jej Will, ale to neznamenalo, že to je ten istý človek.


  „Som rada, že si to myslíš,“ prehodila Tessa a zakrútila sa do plášťa. „Poď. Už by sme mali ísť, inak sa opera začne bez nás.“


  Tessa a Will spolu sedeli v zatemnenej sále opery Garnier. Neboli tam elektrické svetlá, takže príbeh La Traviaty sa odohrával za svetla množstva mihotavých sviečok.


  Samotná opera – príbeh zakázanej lásky medzi šľachticom Alfredom a zomierajúcou kurtizánou Violettou – bola nesmierne romantická (možno ako všetky opery). Keď obaja milenci zaspievali dueto Un Dì Felice, Eterea, Tessa vnímala slová a mala pocit, akoby sa jej zarývali do duše.


  Tá láska, ktorá je


  pulzom univerza, celého univerza,


  záhadná a hrdá,


  muky a radosť srdca.


  


  Tessa neodolala a úkosom pozrela na Willa. Bol nehybný ako socha s mramorovou tvárou. Tváril sa bezvýrazne. Jednu ruku mal položenú na kolene a jeho biela rukavica akoby v prítmí svietila.


  Červené zamatové sedadlá zaplnili ostatní návštevníci s tvárami obrátenými k javisku, zjavne uchvátení hudbou a spevom. Niektorí si utierali slzy.


  


  Neviem, ako milovať.


  Nedokážem zniesť takú veľkú lásku.


  Som k tebe úprimná, otvorená.


  Nájdi si niekoho iného.


  


  Will vstal. „Už to neznesiem,“ vyhlásil a slepo sa pretlačil popri Tesse. Strhla sa od prekvapenia, rýchlo si vzala plášť a rukavice a vybehla za ním, nevnímajúc podráždené tváre ostatných návštevníkov, zhrozených toľkým rozruchom. Pravdaže to vôbec nechápali.


  Tessa utekala za Willom po veľkolepých schodoch lemovaných mramorovými stĺpmi a popri soche Pýtie osvetlenej bronzovými lampami. Prebehla cez veľkolepú vstupnú halu so samým zlatom a zrkadlami, potom spleťou chodieb a vybehla z opery na Rue Scribe. Keď sa za ňou zatvorili dvere, hudba náhle stíchla.


  Ulica bola tmavá, hoci ju lemovali plynové lampy. Premávka bola slabá a navôkol vládlo ticho, prerušované len vzdialeným ruchom veľkomesta. Will tam stál, čierno-biely ako šachovnica, a opieral sa o špinavý múr. Vyzeral ako človek, ktorý prestal bežať len preto, lebo mu došli sily.


  Keď k nemu podišla, zdvihol zrak. „Will,“ oslovila ho ticho. „Čo sa deje?“


  Tušila, že odpoveď pozná.


  „Nič,“ odvetil chrapľavo. „Nehnevám sa, ja…“ Podal jej ruku. „Poď sem,“ požiadal ju. „Pobozkaj ma, Tess.“


  Pristúpila k nemu, lebo to bol Will, a predsa nie jej Will, a Will nepatril vždy jej. Nezamilovala sa doňho preto, lebo jej patril, ale preto, lebo ona patrila jemu. Dovolila mu, aby si ju pritiahol. Rukami jej prešiel po hodvábnych šatách, holých pleciach a ramenách. Skôr ako ju pobozkal, chytil ju za zátylok, ako mal vo zvyku, a prstami v rukaviciach jej vošiel do poddajných vlasov. Privinul si ju a pobozkal ju na pery, najprv jemne a neskôr nástojčivejšie.


  Tuho ju objal a pobozkal ju ešte vášnivejšie, rovnako ako vtedy dávno. Jeho rozochvené telo a roztrasené ruky prezrádzali hĺbku jeho túžby a v tej chvíli sa v ňom stratila, v jeho známych ústach, hodvábnych tmavých kučerách, štíhlom silnom tele, ktoré ju zohrievalo. Bolo to ako bozkávať sa s ním prvýkrát. Takmer očakávala, že na perách pocíti chuť svätenej vody.


  A predsa…


  Bolo to ako bozkávať sa s ním prvýkrát.


  Keď ju ešte nepoznal a nemiloval, keď si k sebe ešte len nachádzali cestu. Chcel ju vtedy aj teraz, ale túžba nie je láska. Dokonca ani jeho bozky, hoci v nej vyvolávali vlny rozkoše, neboli také ako teraz – keď už presne vedeli, čo má ten druhý rád, čo ho dokáže rozpáliť a preniknúť im až do špiku kostí.


  Tessa sa odtiahla. Will na ňu omráčene pozrel modrými očami. „Tessa…“


  „Prepáč,“ zašepkala. „Je to ako bozkávať sa s cudzím človekom.“


  Rukami v bielych rukaviciach si prehrabol vlasy a stál tam ako prikovaný, nespúšťajúc z nej zrak, s tvárou červenou, ale takmer rovnako bezvýraznou ako v opere.


  „Rozumiem,“ pripustil, čo ju zaskočilo. „A už som sa rozhodol. Rozhodol som sa ešte v opere. Chcem späť svoje spomienky a chcem ich čo najskôr.“


  


  Na nenápadnej mosadznej tabuľke na dverách stálo ace dupin, détective privé, čo vedela preložiť aj Tessa so svojou slabou znalosťou francúzštiny.


  Rovno z opery sa súkromným fiakrom odviezli na adresu z Dupinovej vizitky. Bola to malá a trocha ošumelá budova ukrytá na Rue Guisarde vo štvrti Saint-Germain-des-Prés. Po úzkych schodoch vyšli do kancelárie Acea Dupina. Popod dvere presvital úzky pásik svetla, ale keď Tessa zaklopala, nikto sa neohlásil.


  Zamračila sa a zaklopala znova. Žiadna odpoveď. Tessa sa obrátila k Willovi. „Máš pri sebe stélé?“


  Will siahol do vrecka saka, vytiahol lesklý nástroj a spýtavo pozrel na Tessu.


  „Nakresli na dvere runu otvorenia,“ zašepkala. „Vlámeme sa tam.“


  „Skvelé.“ Will sa rozžiaril. „Zbožňujem zločiny.“


  Načmáral do dreva čiernu runu a Tessa počula zvnútra zvýšený hlas. Ktokoľvek bol vnútri, už by sa nestihol skryť – dvere sa rozleteli dokorán a Tessa s Willom vošli do kancelárie, kde našli v kresle sedieť Acea Dupina. A oproti nemu vo výrazných fuksiových šatách sedela madam Dorothea.


  Ace vyskočil na nohy. „Ehm,“ zamrmlal a pohľadom prešiel z Tessy na Willa. „Skvelé, že ste tu. Práve som sa chystal zatknúť túto kriminálničku!“


  Ukázal na madam Dorotheu, ktorá prevrátila oči. „Ace,“ zahundrala, no už nie tým uhladeným britským prízvukom, ktorý Tessa počula v čitárni. Znela skôr ako žena rybára z East Endu. „Kašli na to, Dupin. Prichytili nás.“ Uvelebila sa v kresle a uprela pohľad na Tessu. „Čo vy dvaja chcete?“


  „Potrebujeme vašu pomoc,“ pripustila Tessa a prekrížila si ruky na prsiach. „Potrebujeme, aby ste zrušili čaro.“


  Madam Dorothea sa zatvárila pobavene. „A prečo by sme vám mali pomôcť?“


  „Lebo ak to neurobíte,“ ozval sa Will, „nahlásime vaše zločiny Veľkobosorákom v Paríži a Londýne.“


  „To je pravda,“ pridala sa Tessa. „Sú to naši dobrí priatelia. Rovnako ako Magnus Bane.“


  „Klamstvá,“ precedil Dupin cez zuby. „Klamstvá, ktorými nás chcete nachytať. Okrem toho nám nemôžete nič dokázať.“


  „Naozaj?“ zatiahla Tessa a obrátila sa k Dorothei. „Včera večer, keď si sa pripravovala na seansu v čitárni v hoteli Meurice, skrývala som sa v tieni a sledovala ťa. Videla som tvoje bosorácke znamenie. Ukáž mi ruky.“


  Dorothea vykrivila načerveno namaľované pery a zdvihla ľavú ruku. Uprostred dlane mala nežmurkajúce ľudské oko. Will čosi znepokojene zamrmlal.


  „Vtedy som pochopila, že ak si bosoráčka, určite si použila čaro a nazrela Willovi do mysle,“ pokračovala Tessa. „Tak si sa dozvedela o Elle. Tak klameš všetkých svojich zákazníkov, aby uverili, že sa zhováraš s ich mŕtvymi blízkymi.“


  „Je to trik, ktorý im uľaví na duši,“ prehodila Dorothea. Dupin si znova sadol do kresla a mračil sa. „Robím im láskavosť.“


  „Nezmysel,“ vyštekla Tessa. „Podľa mňa vidíš iba niektoré veci – preto si vedela o Dolgellau a černičí –, ale určite nekomunikuješ s mŕtvymi. Všetky tie nezmysly, čo si natárala Willovi o tom, že Ella je uväznená medzi dvomi svetmi a trpí – to všetko boli lži, však?“


  „Trocha som si to prikrášlila,“ priznala Dorothea. „Frázou som taká osamelá, nenechávaj ma tu nikdy nič nepokazím. Zaberá takmer na každého.“


  Tessa rýchlo pozrela na Willa. Zatínal ruky v päsť a z očí mu sršali modré iskry zlosti. Tessa ho chytila za rukáv saka. Keby Dorotheu vyhodil z okna, svojho čara by sa zbavil oveľa neskôr, a to bol jej prvý cieľ.


  „Prečo by si však chcela rozrušovať vlastných zákazníkov?“ zamýšľala sa nahlas Tessa. „Vtedy som si spomenula na Dupina. Jasné, že ak je bosorák, vedel, že aj ty si bosoráčka. Klamal, keď tvrdil, že ťa vyšetruje. Vtedy som si uvedomila, o aký podvod ide. Rozrušení ľudia by utekali za Dupinom v nádeji, že im pomôže, a tí dôverčivejší by opäť prišli za tebou a ponúkli ti obrovské sumy, len aby sa mohli ešte raz pozhovárať s milovanými mŕtvymi. Tak či onak, vy dvaja ste na tom zarábali a peniaze ste si nepochybne rozdelili.“


  „Zjavne si celkom bystrá,“ zhodnotil Ace a pomasíroval si jeden z rohov. „Nechceš sa zapojiť do nášho podnikania?“


  „Nechcem,“ odsekla chladne Tessa. „Váš podvod spôsobil, že môj manžel využil čaro želania a prišiel o všetky spomienky. Chcem, aby ste ho zrušili. Ak odmietnete, pôjdeme za Magnusom Baneom.“


  „Magnusa si pamätám,“ ozval sa Will. „Sme veľmi blízki priatelia.“


  Ace vyskočil na nohy. „Dokážem sa postaviť Magnusovi Baneovi,“ vyhlásil. „Dokážem…“


  Dorothea dupla nohou. „Nebuď smiešny. Jasné, že nedokážeš, a nemal by si to ani skúšať.“ Znechutene si vzdychla a pozrela na Willa. „Dobre. Poď sem, mladý muž.“


  Will dosť neochotne podišiel k bosoráčke, ktorá zdvihla ruku. Oko na jej dlani sa pohlo a premeralo si ho.


  „Toľký žiaľ, mladý Herondale,“ zamrmlala Dorothea. „Si si istý, že ho chceš späť?“


  Will na okamih zaváhal, no potom pozrel na Tessu. Pohľad jeho modrých očí bol rozhodný. Zúfalo túžila niečo povedať – vysvetliť Dorothei, že je samozrejmé, že si chce pamätať svoj život, ale vedela, že sa musí rozhodnúť on sám.


  „Chcem všetko,“ prisvedčil napokon Will. „To dobré aj to zlé. Lásku aj smútok v rovnakej miere.“


  Dupin niečo zamrmlal, ale Tesse sa zazdalo, že je trocha dojatý. Dorothea vzala Willovu ruku do dlane – aké je to čudné, pomyslela si Tessa, keď sa ho dotýka to neprirodzené oko – a zovrela ju tak tuho, až jej obeleli kĺby. Will sa mykol, zalapal po dychu a odtiahol sa, akoby sa popálil.


  „Will…“ Tessa k nemu vykročila.


  Will si pritisol ruku na hruď. Dýchal s námahou a vlhké vlasy sa mu lepili na čelo. „Potrebujem… sa nadýchnuť…“


  Tessa len prikývla, keď sa popri nej pretlačil a vybehol von. Počula, ako beží po schodoch a ako sa za ním zabuchli vchodové dvere. Nevedela si predstaviť, čo cíti, nedokázala si predstaviť, aké je zrazu si spomenúť na všetko hrozné, čo sa vám kedy stalo.


  Obrátila sa k obom bosorákom v kreslách. „Vy dvaja,“ vybafla. „Viete čo? Ak sa ešte raz dopočujem, že klamete nevinných ľudí, pôjdem za Magnusom.“


  Ace Dupin sa zatváril ako filozof. „Aj tak som uvažoval, že sa stanem ozajstným vyšetrovateľom,“ prehodil. „Možno sa presťahujem do New Yorku. Krajina neobmedzených možností a tak.“


  Tessa vykročila k dverám, ale Dorothea na ňu zavolala. Neochotne sa otočila a uvedomila si, že bosoráčka na ňu hľadí. Dorothea sa tvárila ako spokojná mačka.


  „Nemýlila si sa,“ skonštatovala Dorothea. „Bosorák dokáže vycítiť iného bosoráka. Si jednou z nás, dievča moje. Obdarená večným životom. Tvoj manžel je však smrteľník.“ Jej hlas sa krútil ako had. „Raz zomrie, a keď sa tak stane, budeš mať pocit, že si s ním strávila primálo času. Dokážeš s tým žiť? Čo urobíš?“


  Tessa na ňu pokojne pozrela. „Čo urobím?“ zopakovala. „Budem ho milovať čo najvrúcnejšie, čo najsilnejšie, každý okamih každého dňa celého jeho života. Presne to urobím.“


  Dorothea zažmurkala. Tessa sa zvrtla na päte a ráznym krokom vyšla z miestnosti.


  


  Willa našla na ulici pred zatvorenou pekárňou.


  Prechádzal sa sem a tam, no potom zdvihol zrak a uvidel ju. Dvomi krokmi náhlivo prekonal vzdialenosť medzi nimi a schmatol ju do náručia. Tessa sa triasla napoly od zimy a napoly od ohromenia zo všetkého, čo sa stalo. Will si rozopol kabát, potiahol ju k sebe a zabalil ju do objatia z vlny, hodvábu a seba samého.


  „Moja Tess,“ zašepkal a pritisol jej pery na vlasy. „Nemôžem uveriť, že som si želal niečo, kvôli čomu som zabudol na teba a na Jema. Prisahám, že som chcel iba zabudnúť na bolesť z Ellinej smrti, aby som nám nepokazil medové týždne. A vidíš, ako to dopadlo.“


  Tessa zdvihla hlavu. „Nepokazil si nám medové týždne,“ tíšila ho. „Len… sú trocha vzrušujúcejšie, ako sme očakávali.“


  Pobozkal ju na pery aj zatvorené oči. „Do tej opery si ma vzala naschvál, však? Vedela si, čo budem cítiť.“


  Tessa sa k nemu privinula. „Predpokladala som…“


  „… že nebudem cítiť nič? Že sa budem rozhliadať po očarenom dave, ktorý sa vpíja do krásy hudby, a uvedomím si, aký som otupený?“


  Tessine ústa našli Willove. „Áno,“ zašepkala a cítila, ako sa zachvel.


  Will ju objal okolo pása. „Keď mi to želanie vzalo bolesť, vzalo so sebou aj toľko krásnych spomienok. A keď sa bolesť vrátila, vrátila sa aj radosť – taká silná – a ja som si uvedomil, že bolesť a radosť sa od seba nadajú oddeliť. Je to jedno a to isté. Kým by som bol dnes, keby som nikdy nespoznal Jema? Keby som nikdy nespoznal teba? Niekým, kým by som ani nechcel byť.“


  Tessa ho objala okolo krku. „Tvrdíš teda,“ povedala prešibane, „že je lepšie milovať a stratiť ako nikdy nemilovať?“


  „Necituj mi tu Tennysona,“ zavrčal Will, pobozkal ju na krk, a keď sa zachichotala, zdvihol ju zo zeme a vzal do náručia. „Tak,“ vyhlásil, „vrátime sa do hotela a zamkneme dvere nášho apartmánu? Teda ak nechceš, aby som si ťa vzal rovno na ulici, možno pod nahnevaným dohľadom tých dvoch podvodníckych bosorákov?“


  Tessa naňho ostýchavo pozrela. V očiach sa mu zračil smútok. Vždy tam bude smútok, lebo je základom všetkého šťastia. Ten smútok však patril k Willovi, k jej Willovi, na ktorom by nezmenila vôbec nič. K jej Willovi, ktorého bude milovať zo všetkých síl každý deň jeho života. K jej Willovi, ktorý teraz trpezlivo čakal na jej odpoveď.


  „Nuž, Will Herondale,“ začala a usmiala sa na manžela, „znie to ako absolútne úžasný plán.“






KRÁSNA AJATARA



Niektoré príbehy sú jednoduché. Začínajú sa začiatkom a po niekoľkých logických zvratoch príde šťastný koniec. Iné sa začínajú uprostred, takže pôsobia zmätene, no postupne sa vyjasňujú. Ďalšie sa skončia, skôr ako sa všetko stihne vyriešiť. A možno neexistuje väčšia tragédia ako príbeh, ktorý zostal nevypovedaný.

Niektoré príbehy sa však začínajú ešte pred začiatkom. Pred časom a spomienkami, pred vynálezom rozprávania. Niektoré príbehy, podobne ako niektoré rany, sú starobylé. Niektoré krvácali tak dlho, že takmer zabudli, čo znamená uzdraviť sa.

Taký bol aj príbeh démonky Ajatary, taká bola jej rana.


Nič z toho ju už netešilo. Nie tak ako predtým.

